Tað vakti ans, tá ið Durita Andreassen frá Visit Faroe Islands í summar fór at gera sína egnu útgávu av Google Street View í Føroyum. Myndatól vóru sett á seyðir, sum gingu sínar dagligu túrar á rásum í fjøllunum og harvið tóku myndir av føroysku náttúruni. Hetta átakið breiddi seg sum ringar á netinum, og tað hevur verið gull vert fyri føroyska ferðavinnu Guðrið Højgaard, stjóri í Visit Faroe Islands, fegnast um verkætlanina. SheepView 360 verður mett at higartil hava havt eitt PR-virði á yvir 200 milliónir krónur, og kann tí roknast sum nógv tað størsta PR átak nakrantíð í Føroyum, upplýsir Visit Faroe Islands. -Ein fortreyt fyri at marknaðarføra Føroyar sum ferðafólkland er at vit finnast á heimskortinum og tað hevur hendan verkætlan, meira enn nakað, hjálpt okkum við á ein sera príseffektivan hátt, sigur Guðrið Højgaard. Visit Faroe Islands sigur, at Google hevur fingið áheitanir frá fólkum kring allan heim um at gera Google Street View í Føroyum–og er nú loksins her fyri at hjálpa Duritu við at kortleggja Føroyar.